recursal/SuperWikiNEXT-32B huggingface dataset:
**אברהם יכין** (31 ביולי 1924 – 10 במאי 2020) היה צייר ופסל ישראלי.

ביוגרפיה
--------

יכין נולד בירושלים, בכור לאם ממוצא מצרי ולאב ממוצא סורי (חלבִּי). מילדותו גילה נטייה אמנותית והחל לצייר. בנערותו יצא לעבודה כדי לסייע בכלכלת המשפחה, והשלים את השכלתו בלימודי ערב.

במהלך מלחמת העולם השנייה התגייס לצי המלכותי הבריטי, במסגרתו הפליג בין חופי הים התיכון וזכה לבקר במרכזי אמנות בצרפת, איטליה, יוון ומצרים. לאחר המלחמה החל לימודי אמנות באקדמיה לאמנות בצלאל בירושלים, ולמד בהנחיית האמנים מרדכי ארדון, איזידור אשהיים, יעקב שטיינהרדט ואחרים. בצעירותו הצטרף לפעילות קומוניסטית, וב-1946 נתפס על ידי הבריטים בעת שהדביק כרוזים קומוניסטיים ללא אישור, ונידון לקנס של 15 לא"י.
עם הכרזת מדינת ישראל התגייס לצה"ל והשתתף במלחמת העצמאות. בשנת 1953 הציג בירושלים את תערוכת הציורים הראשונה שלו, וב-1960 התקבל יכין כחבר באגודת הציירים והפסלים.

ב-1957 נישא לחנה יכין (אנ'), ילידת הולנד, סופרת ואמנית בזכות עצמה, ואיתה גידל שמונה ילדים. בני הזוג הציגו במשותף בתערוכות אמנות בישראל, באירופה ובארצות הברית. עבודותיהם של בני הזוג יכין הוצגו במוזיאונים שונים בהולנד וכן במוזיאון ישראל בירושלים ובמוזיאון היהודי בפריז. אחד מפסליו, פסל הג'ירפה מוקם מעל גג קיוסק בשכונת רחביה בירושלים. בני הזוג גרו בשכונת מחנה יהודה בירושלים, בבית בו נולד אברהם.

ציוריו של אברהם יכין התאפיינו באקספרסיביות, בצבעוניות עזה ובחוסר דיוק בפרטים. העיר ירושלים, על הקשריה הרוחניים, היוותה מוטיב מרכזי ברבים מציוריו.

אברהם יכין נפטר ב-10 במאי 2020. הוא היה אחיהם של לוחמי הלח"י לשעבר עזרא יכין ויהושע יכין, ושל איש האצ"ל דוד יכין. בן אחיו הוא הבמאי ההוליוודי בועז יכין.

קישורים חיצוניים
----------------

* אברהם יכין - אתר הבית
* אברהם יכין, באתר מרכז המידע לאמנות ישראלית, מוזיאון ישראל
* אתר למנויים בלבד ניר חסון, סבא ג'פטו מירושלים מפיח חיים במחנה יהודה, באתר הארץ, 23 באוקטובר 2016
* האומן אברהם יכין הלך לעולמו, באתר ערוץ 7, 10 במאי 2020

|  |  |
| --- | --- |
| בקרת זהויות עריכת הנתון בוויקינתונים | 
* ICIA: 278297
* NLI: 987007270189805171
* ISNI: 0000 0000 6867 239X
* LCCN: no2011126882
* NTA: 14077145X
* RKD: 243930
* ULAN: 500479586
* VIAF: 98315648
* WorldCat: lccn-no2011126882

 |

הערות שוליים
------------



1. ↑  אח נידון על הדבקת כרוזים קומוניסטיים והשני נאשם בהדבקת "מעש", המשקיף, 28 באוגוסט 1946
**חוק המכשיר** (באנגלית: Law of the Instrument; ידוע גם בשם **הפטיש של מאסלו**) הוא מושג שמשמעו הסתמכות יתרה על כלי מוכר, או בניסוח אחר: אדם המבקש לפתור בעיה מוצא עצמו לעיתים קרובות מוגבל על ידי הכלים והטכניקות שהוא מכיר.

המושג נוסח לראשונה על ידי הפילוסוף האמריקאי-ישראלי אברהם קפלן (אנ') בספרו *The Conduct of Inquiry*‏ (1964), שבו כתב: "תן לילד קטן פטיש, והוא יגלה שכל מה שהוא נתקל בו טעון חבטה. לא מפתיע במיוחד לגלות שמדען מנסח בעיות באופן כזה שכדי לפתור אותן צריך להשתמש באותן טכניקות ממש שהוא עצמו מוכשר בהן".

ב-1966 הציג את המושג הפסיכולוג האמריקאי אברהם מאסלו, בניסוחו המוכר יותר: "אם כל מה שיש לך הוא פטיש, הכול נראה כמו מסמר.":

"אני זוכר שראיתי מכונה אוטומטית משוכללת ומסובכת לרחיצת רכבים שעשתה עבודה מעולה ברחיצתם. אבל היא יכלה לעשות *רק* את זה, וכל דבר אחר שנקלע לזרועותיה טופל כאילו הוא רכב שיש לרחוץ. אני מניח שאם כל מה שיש לך הוא פטיש, מפתה להתייחס לכל דבר כאילו הוא מסמר. בקיצור, היה עליי או לוותר על שאלותיי או להמציא דרכים חדשות לענות עליהן. העדפתי את הכיוון השני. וכך נוהגים פסיכולוגים רבים הבוחרים להתמודד כמיטב יכולתם עם בעיות חשובות (התמקדות בבעיה) ולא להגביל את עצמם לעשיית רק מה שהם יכולים לעשות היטב בעזרת הטכניקות שכבר ישנן בנמצא (התמקדות בשיטה)."

המושג משמש בביקורת על שימוש בכלים שאינם תקפים או בגישות בלתי-רלוונטיות. דוגמה לכך נמצאת בדבריו של הפסיכולוג האמריקאי נורמן גרמזי (אנ'), שביקר את גישתה של הפסיכולוגיה הקלינית:
"מצוידים בפטיש הפסיכופתולוגיה, בכל מקום בקליניקות שלנו ובחדרי המתנה אנו תופסים בעיקר הפרעות, סימפטומים ואת הדינמיקה שלהם. וכך אנו דופקים בפטיש הפתולוגיה אף על פי שאנו מעוניינים בבריאות הנפש ובהסתגלות תקינה ולא בהפרעות מנטליות."

מושגים קרובים
-------------

* היפותזת ספיר-וורף
* הטיית האישוש
* אפקט פנס הרחוב (אנ') ("לחפש את המטבע מתחת לפנס")
* דפורמציה מקצועית (Déformation professionnelle)
* שינוי פרדיגמות (Paradigm shift)
* טעות של קטגוריה (Category mistake)

הערות שוליים
------------

1. ↑  Abraham Kaplan (1964). *The Conduct of Inquiry: Methodology for Behavioral Science*. San Francisco: Chandler Publishing Co. p. 28.
2. ↑  Abraham H. Maslow (1966). *The Psychology of Science*. p. 15.
3. ↑  Norman Garmezy (1987). Stress, competence, and development: Continuities in the study of schizophrenic adults, children vulnerable to psychopathology, and the search for stress-resistant children. *American Journal of Orthopsychiatry*, 57(2), 159-174.
**דילן קינגוול** (באנגלית: **Dylan Kingwell**; נולד ב-6 ביולי 2004) הוא שחקן קולנוע וטלוויזיה קנדי. הוא ידוע מתפקידו בסדרת הטלוויזיה "סדרה של צרות" של נטפליקס.

ביוגרפיה
--------

דילן נולד בוונקובר, קולומביה הבריטית, קנדה. הוא משחק מאז שהיה בן שבע.

### קריירה

בשנת 2011 קיבל קינגוול את תפקידו הראשון בסרט הקומדיה "To The Mat. הוא גילם את ג'ורדי ג'וניור. 

שנתיים לאחר מכן, הופיע בסרט ההרפתקאות הצרפתי-קנדי "The Young and Prodigious T. S. Spivet" ובסדרות הטלוויזיה המדע הבדיוני "אנשי המחר", ששודרה ברשת CW. 

בשנת 2014 גילם את קויל הצעיר בסרט הקצר "Soldiers of Earth". באותה שנה הוא הופיע גם בסרט הקולנוע "עיניים הגדולות" של הבמאי טים ברטון.

בשנת 2015 שיחק תפקיד ראשי בסדרת A&amp;E "The Returned", עיבוד אמריקאי לסדרת הטלוויזיה הצרפתית "The Returned". הוא הופיע גם בשני סרטי טלוויזיה: "Ice Sculpture Christmas" ו-"The Christmas Note". הוא הופיע גם בסרט הטלוויזיה "Wish Upon a Christmas", ששודר ב-Lifetime.

בשנת 2016 גילם את דמותו של פייטון רדינגס בסרט הטלוויזיה "The Wilding" ואת דמותו של מקס קלארק בסרט מותחן הטלוויזיה "Stranger With My Kids". 

ב-23 בספטמבר 2016, הוא פרסם בחשבון האינסטגרם שלו כי הוא ישתתף בסדרת נטפליקס "סדרה של צרות". בסדרה הוא גילם את התאומים קוואגמיר, דאנקן וקוויגלי, שהופיעו תחילה כדמויות חוזרות בעונה הראשונה. קינגסוול קודם לתפקיד ראשי בעונה השנייה של הסדרה.

בשנת 2017 גילם את דמותו של סטיב מרפי, אחיו הצעיר של הדמות הראשית שון מרפי (פרדי היימור), בסדרת הדרמה הרפואית "הרופא הטוב".

בשנת 2020, הוא גילם את לוקה בסדרת הטלוויזיה המדע הבדיוני "100" בעונתה השביעית והאחרונה. הוא שיחק גם בתפקיד סם תומאס בסדרת הטלוויזיה "מועדון הבייביסיטריות".

פילמוגרפיה
----------

### טלוויזיה

| שנה | כותרת | תפקיד | הערות |
| --- | --- | --- | --- |
| 2011 | To the Mat | ג'ורדי ג'וניור | סרט טלוויזיה |
| 2015 | The Christmas Note | איתן | סרט טלוויזיה |
| Ice Sculpture Christmas | דייוויד הצעיר | סרט טלוויזיה |
| קמים לתחייה | ויקטור / הנרי גארטיטי / זאק | תפקיד ראשי |
| Wish Upon a Christmas | דני | סרט טלוויזיה |
| 2016 | The Wilding | פייטון רדינגס | סרט טלוויזיה |
| 2017 | Campfire Kiss | ארתור הנדרסון | סרט טלוויזיה |
| Escape from Mr. Lemoncello's Library | שון קיגן | סרט טלוויזיה |
| A Stranger with My Kids | מקס קלארק | סרט טלוויזיה |
| 2017–2019 | סדרה של צרות | דאנקן / קוויגלי קוואגמיר | תפקיד ראשי (עונות 2–3); אורח (עונה 1) |
| 2017–2020 | הרופא הטוב | סטיב מרפי / אוון גליקו | תפקיד חוזר |
| 2020 | 100 | לוקה | תפקיד חוזר
(עונה 7) |
| 2020-הווה | מועדון הבייבסטריות | סם תומאס | תפקיד חוזר |
| 2021 | סופרמן ולויס | קלארק קנט הצעיר | תפקיד חוזר |
| 2022 | Ruby and the Well | סם פרייס | תפקיד ראשי, סדרת טלוויזיה |

קישורים חיצוניים
----------------

* דילן קינגוול, ברשת החברתית אקס (טוויטר)
* דילן קינגוול, ברשת החברתית אינסטגרם
* דילן קינגוול, במסד הנתונים הקולנועיים IMDb (באנגלית)

הערות שוליים
------------

1. ↑
2. ↑
**היחידה להנצחת החייל** היא מדור במשרד הביטחון, אחראית על הנצחת זכרם של חללי מערכות ישראל. 

היחידה הוקמה בינואר 1949. מאוחר יותר עוגנה פעילותה בחוק בתי קברות צבאיים, תש"י-1950. חוק זה קובע את זכאותו של חייל שנפטר להיקבר בבית קברות צבאי, אלא אם כן בחר קרובו להביאו לקבורה בבית קברות אזרחי. היחידה הוקמה כגוף ממלכתי שאחראי על הנצחת זכרם של חללי המלחמה, טיפול בקבריהם והנחלת מורשתם לדורות הבאים מתוך הבנה שצה"ל עצמו אינו יכול להקדיש משאבים למשימות האלה.

הקמת היחידה
-----------

בספטמבר 1948, הוקמה ועדה שעסקה בהקמה ובתחזוקה של בתי קברות צבאיים ובפיקוח על קבורת חללי מלחמת העצמאות ברחבי הארץ. לראש הוועדה מונה אז ד"ר זאב אשכולי, שהיה סופר וחוקר ששירת במלחמת העולם השנייה כרב צבאי ביחידות העבריות של הצבא הבריטי. בראשותו של אשכולי, הוחלט על הקמת המדור להנצחה כיחידה מנהלתית של משרד הביטחון. אשכולי הוביל את הבסיס הרעיוני וקווי הפעולה של הגוף החדש. לאחר מינויו לתפקיד נפטר זאב אשכולי ותחתיו מונה בינואר 1949 יוסף דקל, מוותיקי ארגון ה"ההגנה", ל"ראש המדור להנצחת החייל העברי במלחמת השחרור". מאוחר יותר שונה שמו של המדור ל"יחידה להנצחת החייל".

מבנה היחידה
-----------

היחידה פועלת כמדור במשרד הביטחון וכפופה למנכ"ל המשרד. ליחידה תקציב מיוחד משלה, והיא מקיימת קשר ישיר עם ראשי צה"ל. היא כוללת שני אגפים עיקריים: אגף משפחות והנצחה ואגף השיקום. מטה היחידה נמצא ברחוב דרך יעקב דורי שבקריית אונו.

פעולותיה של היחידה
------------------

היחידה ממונה על ההקמה, התחזוקה והטיפול בבתי הקברות הצבאיים, בחלקות הצבאיות ובקברים יחידים המצויים בבתי-הקברות האזרחיים. בנוסף, היחידה מסייעת בפעולות הנצחה שונות של הנופלים, בעריכה ובהוצאה לאור של ספרי הנצחה ממלכתיים, וכן בעריכת טקסים ממלכתיים: טקס יום הזיכרון לחללי מערכות ישראל, טקס ז' באדר לזכר חללים שמקום קבורתם לא נודע ואזכרות. היחידה גם שוקדת על מפעלים ספרותיים ואחרים הקשורים להנצחת זכרם של הנופלים:

* ספרי "יזכור" - איסוף, ריכוז ופרסום ביוגרפיות של הנופלים ושמירת כל החומר הביוגרפי על הנופלים המגיע מהמשפחות השכולות.
* הכנת חומר לימי זיכרון והעמדתו לרשות בתי ספר, תנועות נוער, רשויות מקומיות, מוסדות וארגונים אחרים וכלל הציבור בישראל ומחוצה לה.
* פיתוח וטיפוח ספרייה המרכזת אוסף של ספרי זיכרון, ייעוץ ועזרה למשפחות ולגופים ציבוריים בנושאי הנצחה וסיוע בהדרכה ובמימון.

כמו כן, מקיימת היחידה קשר עם עובדי שיקום באגף השיקום באיתור דרכי הנצחה שיעזרו למשפחות בעת אבלן. למשל, היחידה מסייעת למשפחות בהנצחה פרטית, כגון הוצאת ספרים וחוברות לזכר הנופלים, פינות זיכרון, ספרי תורה, תשמישי קדושה ומלגות ובהשתתפות במענק להנצחה קבוצתית.

קישורים חיצוניים
----------------

* 

* אתר האינטרנט הרשמי של היחידה להנצחת החייל
* דף היחידה באתר משרד הביטחון
* אתר יזכור

הערות שוליים
------------

1. ↑  נזכור את כולם, באתר www.izkor.gov.il (באנגלית)
2. ↑  היחידה להנצחת החייל באגף השיקום, באתר www.brothers.org.il
3. ↑  Liav Alaluf- liav, יד לבנים, באתר www.yadlabanim.org.il
4. ↑  היחידה להנצחת החייל באגף השיקום, באתר www.brothers.org.il

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007263097705171

 |
מבט על וישהראד מכיוון נהר הוולטאבה
**וישהראד** (בצ'כית: **Vyšehrad**) היא טירה בפראג, צ'כיה. היא נבנתה במהלך המאה ה-10, על גבעה בגדה המזרחית של נהר הוולטאבה, החוצה את העיר. בשטח הטירה ניצבת כנסיית פאולוס ופטרוס הקדושים, שבתחומה בית הקברות וישהראד. בבית העלמין קבורים צ'כים חשובים רבים.

כנסיית פאולוס ופטרוס הקדושים המזוהה עם המצודה
קברים בבית הקברות וישהראד.

היסטוריה
--------

המבצר נבנה במקור במהלך המאה ה-10 לספירה. לאור העובדה כי אין תיעוד היסטורי מהימן על המאה ה-10 בצ'כיה, נוצרו (ככל הנראה כבר במאה ה-12) אגדות המתארות את וישהראד כהתיישבות הראשונה במקום שנהפך מאוחר יותר להיות פראג. האגדות, שהתקבעו כמעין תחליף מקובל להיסטוריה המבוססת על עובדות, מתארות את וישהראד כמרכז חשוב גם אחרי שהתיישבה שושלת פשמישל - ששלטה בצ'כיה במשך מאות שנים - במקום המוכר כיום כמצודת פראג. בעת המלחמות הבוהמיות נכבשה וישהראד בידי ההוסיטים.

כאשר קארל הרביעי, מלך בוהמיה שהיה לקיסר האימפריה הרומית הקדושה, החל לבנות את מצודת פראג בצורתה הנוכחית (במאה הארבע עשרה), חדלה וישהראד לשמש בית מלכותי.

טירת וישהראד שופצה במהלך המאה ה-17, לאחר שבית הבסבורג השתלט על אדמות צ'כיה בעקבות מלחמת שלושים השנים. היא אף שמשה מרכז אימונים לצבא האוסטרי. 

וישהראד והאזור שמסביבה נהפכו לחלק מן הבירה פראג בשנת 1883.

קישורים חיצוניים
----------------

ויקישיתוף מדיה וקבצים בנושא **וישהראד** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 4076320-1

 |
**רוקסטאר נורט'** (בעבר נקראו **DMA Design**) היא חברת פיתוח משחקי מחשב בריטית. החברה נוסדה כ-DMA Design בדנדי, סקוטלנד בשנת 1987 על ידי דייוויד ג'ונס, תוך זמן קצר, שכר ג'ונס את חבריו לכיתה לשעבר; מייק דיילי, ראסל קיי וסטיב האמונד. במהלך שנותיה הראשונות, DMA Design נתמכה על ידי המו"ל שלה Psygnosis, והתמקד בעיקר במשחקים למחשבי אמיגה, אטארי ST וקומודור 65. במהלך תקופה זו, הם יצרו משחקי יריות מצליחים כמו Menace ו-Blood Money, אך עד מהרה פנו למשחקי פלטפורמה לאחר יציאת המשחק הנמלולים ב-1991, שזכה להצלחה ברחבי העולם והוביל למספר סרטי המשך וספין-אוף. לאחר שפיתחו את Unirally עבור נינטנדו, DMA Design הייתה אמור להפוך לאחד ממפתחות הצד-שני העיקריים שלהם, אך שותפות זו הסתיימה לאחר אי הסכמתה של נינטנדו למשחק Body Harvest.

בשנת 1997, DMA שחררה את המשחק Grand Theft Auto שזכה להצלחה מסחררת, עד כדי כך שנוצרה סדרת משחקים שלמה עם אותו השם. החברה אז נרכשה על ידי Gremlin Interactive. אחרי היציאה של Grand Theft Auto 2 נרכשה Gremlin על ידי החברה Infogrames (חברה שהיום ידועה כ-Atari ST) לאחר רכישת Infogrames, נכסי DMA Design נמכרו ל-Take-Two Interactive. בשנת 2001, אחרי היציאה של Grand Theft Auto III, השם של DMA שונה ל"Rockstar North" ובכך החברה הפכה לחלק מרוקסטאר גיימס. לאחר שינוי השם, החברה עבדה על משחקים אחרים, רשימה הכוללת את מנהאנט, Red Dead Redemption, ו-מקס פיין 3, ובמקביל המשיכה את סדרת Grand Theft Auto עם Grand Theft Auto IV ב-2008 ו-Grand Theft Auto V ב-2013. שני המשחקים האלה נחשבים לחלק מהמשחקים הטובים בכל הזמנים, ו-Grand Theft Auto V הפך למשחק השני הנמכר בכל הזמנים. לסלי בנזיס עמד בראש האולפן מאז רכישת Take-Two ועד עזיבתו ב-2016.

קישורים חיצוניים
----------------

ויקישיתוף מדיה וקבצים בנושא **Rockstar North** בוויקישיתוף
**אפריל אליזבת רוס** (באנגלית: **April Elizabeth Ross**; נולדה ב-20 ביוני 1982) היא שחקנית כדורעף חופים אמריקאית, אלופה אולימפית (טוקיו 2020) וסגנית אלופת העולם (המבורג 2019), לצד שותפתה אליקס קליינמן וסגנית אלופה אולימפית (לונדון 2012) ואלופת העולם (סטוונגר 2007) לצד שותפתה ג'ניפר קסי.

ביוגרפיה
--------

היא נולדה בקוסטה מסה, קליפורניה וגדלה בניופורט ביץ', קליפורניה.

### 2009

#### אלופת עולם

באליפות העולם בכדורעף חופים שנערכה בסטוונגר, נורווגיה בתחילת יולי 2009 היא זכתה במדליית זהב ביחד עם ג'ניפר קסי לאחר שניצחו במשחק הגמר את לריסה פרנסה וג'וליאנה סילבה מברזיל בתוצאה 2–0. בשלב חצי הגמר הן ניצחו את אנה פאולה קונלי ושלדה בדה מברזיל בתוצאה 2–1.

### 2012

#### סגנית אלופה אולימפית

באולימפיאדת לונדון זכתה במדליית כסף ביחד עם שותפתה ג'ניפר קסי לאחר שהפסידו לאמריקאיות מיסטי מיי-טרינור וקרי וולש ג'נינגס בתוצאה 2–0 (16–21, 16–21). בשלב חצי הגמר הן ניצחו את לריסה פרנסה וג'וליאנה סילבה מברזיל בתוצאה 2–1 (15–21, 21–19, 15–12).

### 2016

באולימפיאדת ריו דה ז'ניירו זכתה במדליית ארד ביחד עם שותפתה קרי וולש ג'נינגס לאחר ניצחון על לריסה פרנסה וטליטה אנטונס מברזיל בתוצאה 2–1 (17–21, 21–17, 15–9). בשלב חצי הגמר הן הפסידו לאגאתה בדנרצ'וק וברברה סיישאס מברזיל בתוצאה 0–2 (20–22, 18–21).

### 2017

#### סגנית אלופת עולם

באליפות העולם בכדורעף חופים שנערכה בווינה, אוסטריה בתחילת אוגוסט 2017 היא זכתה במדליית כסף ביחד עם לורן פנדריק לאחר שהפסידו במשחק הגמר ללרה לודוויג וקירה ווקנהורסט מגרמניה בתוצאה 1–2 (21–19, 13–21, 9–15).

### 2019

#### סגנית אלופת עולם

באליפות העולם בכדורעף חופים שנערכה בהמבורג, גרמניה בתחילת יולי 2019 היא זכתה במדליית כסף ביחד עם אליקס קליינמן. בשלב הבתים הן ניצחו שני משחקים בתוצאה 2–0 והפסידו במשחק השלישי לזוג מגרמניה 1–2 שדורגו בסיום הטורניר במקום 9. במשחק הגמר הן הפסידו לשרה פאבן ומליסה הומנה-פרדס מקנדה בתוצאה 0–2. בשלב חצי הגמר הן ניצחו את טליקווה קלנסי ומריאף ארטאצ'ו דל סולאר מאוסטרליה 2–0.

### 2021

#### אלופה אולימפית

באולימפיאדת טוקיו היא זכתה במדליית זהב בכדורעף חופים ביחד עם אליקס קליינמן לאחר שניצחו בשישה משחקים 2–0, כולל במשחק הגמר, על מדליית זהב, את טליקווה קלנסי ומריאף ארטאצ'ו דל סולאר מאוסטרליה, ובמשחק חצי הגמר את ג'ואנה היידריך ואנוק ורג'ה-דפרה משווייץ, הזוכות במדליית ארד פרט למשחק השלישי בשלב הבתים שבו ניצחו בתוצאה של 2–1 את הזוג מהולנד שסיים במקום 19 והאחרון.

בגמר טורניר סבב הגביע העולמי שנערך בקליארי, סרדיניה, איטליה באוקטובר אותה שנה היא זכתה ביחד עם אליקס קליינמן במדליית ארד.

קישורים חיצוניים
----------------

ויקישיתוף מדיה וקבצים בנושא **אפריל רוס** בוויקישיתוף
* אפריל רוס, ברשת החברתית אקס (טוויטר)
* אפריל רוס, ברשת החברתית אינסטגרם
* אפריל רוס, באתר הוועד האולימפי הבין-לאומי
* אפריל רוס, באתר olympedia.org
**אריה זריצקי** (נולד ב-6 ביוני 1942) הוא מיקרוביולוג ישראלי בתחום הבקטריולוגיה.

ביוגרפיה
--------

אריה זריצקי נולד וגדל בתל אביב לבצלאל זריצקי ורחל זריצקי לבית פולונסקי, אח לאדריכלית ארנונה אקסלרוד. אריה נקרא על שם דודו מצד אימו, אריה פולונסקי שנרצח על ידי האצ"ל בגלל חשד שהלשין על חבריו לבריטים (שמו טוהר לאחר שנים רבות). לאחר שירות צבאי בחיל ההנדסה ולימודים אקדמיים עבר להתגורר בבאר שבע.

זריצקי השלים את לימודיו לתואר ראשון בגנטיקה ובביוכימיה ותואר שני בגנטיקה בהאוניברסיטה העברית בירושלים (1966). את הדוקטורט השלים באוניברסיטת לסטר באנגליה (1971) תחת הנחייתו של רוברט (בוב) פריצ'רד בנושא שכפול DNA וחלוקת התא. לאחר מחקר בתר-דוקטור בקופנהגן, דנמרק, בנושא בקרת גדילה בחיידקים, הצטרף לסגל האקדמי של אוניברסיטת בן-גוריון בנגב (1973).

פעילות מדעית ואקדמית
--------------------

מחקריו של זריצקי מתמקדים בשני תחומים של בקטריולוגיה: מדע בסיסי, יישומי, ושילובים שונים ביניהם; הדברה של חרקים מזיקי חקלאות ומעבירי מחלות באמצעות חיידקים שמייצרים רעלנים ייחודיים נגדם מחד, והבנת הפיזיולוגיה של חיידקים והווירוסים שלהם (בקטריופאג', באנגלית bacteriophages) מאידך. מחקריו הבסיסיים מתמקדים בהבנת הקשר בין חלוקת תא החיידק וקביעת ממדיו לבין הכפלת הנוקליאואיד שלו, וכן ביחסי הגומלין בין החיידקים והוירוסים שלהם. מחקריו היישומיים עוסקים בהדברה ביולוגית של זחלי יתושים, והובילו לפתיחה של חברת הזנק בשם Bio San Ltd, שלאחר מכן נסגרה משום שלא היה ניתן לקבל אישור לבחון את החיידקים הטרנסגניים בניסויי שדה. בשנת 2012 פרש לגמלאות, אך המשיך לעסוק במחקר. זריצקי זכה בכ-40 מענקי מחקר ופרסם למעלה מ-130 מאמרים בכתבי-עת מדעיים לאורך השנים.

זריצקי כיהן כראש המחלקה למדעי החיים וכמשנה-דיקאן הפקולטה למדעי הטבע באוניברסיטת בן-גוריון בנגב.

קורות חייו של פרופסור אריה זריצקי, בדגש על פעילותו המדעית והאקדמית

פעילות ציבורית
--------------

זריצקי היה חבר ההנהלה של חוג הפרופסורים לחוסן מדיני וכלכלי. בשנים האחרונות מתנדב בארגון השומר החדש בדרום הר חברון.

חיים אישיים
-----------

זריצקי מתגורר בלהבים. נשוי להילה זריצקי, יועצת חינוכית בגמלאות, ולהם שלושה ילדים.

קישורים חיצוניים
----------------

ויקישיתוף מדיה וקבצים בנושא **אריה זריצקי** בוויקישיתוף
* האתר של פרופסור אריה זריצקי
* Open Researcher and Contributor ID

הערות שוליים
------------

1. ↑  R H Pritchard, A Zaritsky. Effect of thymine concentration on the replication velocity of DNA in a thymineless mutant of Escherichia coli. Nature (1970)
2. ↑  A Zaritsky. On dimensional determination of rod-shaped bacteria. J Theor Biol (1975)
3. ↑  H Hadas, M Einav, I Fishov, A Zaritsky. Bacteriophage T4 development depends on the physiology of its host Escherichia coli. Microbiology (1997).
4. ↑  V Khasdan, E Ben-Dov, R Manasherob, S Boussiba, A Zaritsky. FEMS Microbiol Lett. (2003)
5. ↑  ORCID

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007391961005171
* ORCID: 0000-0001-9333-6854
* ResearcherID: K-2578-2012
* VIAF: 110148449579215690037
* WorldCat (עם VIAF): 110148449579215690037

 |
קבוצת סלה, כפי שהיא נראית ממסלולי הסקי של סשדה, השייכים לדולומיטי סופרסקי
מקפצת הסקי האולימפית בקורטינה ד'אמפצו
**דולומיטי סופרסקי** (**Dolomiti SuperSki**) הוא סקי פס (Skipass) משותף לשנים-עשר אתרי סקי בהרי הדולומיטים שבצפון איטליה. זהו הסקי פס המשותף השני בגודלו בעולם (אחרי זלצבורג סופר סקי Salzburg Super Ski). הוא מאפשר גלישה על מסלולים באורך של 1,200 קילומטרים ושימוש ב-450 מעליות סקי שונות, בגבהים שבין 3,200-1,500 מטרים. חלק משנים-עשר האתרים הכלולים בסקי פס המשותף- מקושרים זה לזה על ידי מעליות סקי ומסלולי סקי, ואילו חלקם האחר אינו מקושר. אזור הסקי המפורסם ביותר הכלול בדולומיטי סופרסקי הוא טבעת המסלולים של סלה רונדה, המקיפה את קבוצת סלה, והכוללת מסלולים מארבעה אזורי סקי שונים. אתר הסקי של קורטינה ד'אמפצו (Cortina d'Ampezzo) ארח את אולימפיאדת החורף של שנת 1956, והוא ממשיך לארח טורנירים בינלאומיים מדי שנה.

אזורי הסקי השייכים לדולומיטי סופרסקי:

1. קורטינה ד'אמפצו (Cortina d'Ampezzo)
2. פלאן דה קורון (Plan de Corones)
3. אלטה באדיה (Alta Badia)
4. ואל גרדנה-אלפי די סיוזי (Val Gardena-Alpe di Siusi)
5. ואל די פאסה-קארצה (Val di Fassa-Carezza)
6. אראבה-מרמולאדה (Arabba-Marmolada)
7. אלטה פוסטריה (Alta Pusteria: Baranci, Monte Elmo, Croda Rossa di Sesto)
8. ואל די פיימה-אובראגן (Val di Fiemme-Obereggen)
9. סן מרטינו די קסטרוצה-פאסו רולה (San Martino di Castrozza-Passo Rolle)
10. ואלה איזארקו (Valle Isarco (Plose)
11. טרוואלי (Trevalli)
12. מונטה צ'יווטה (Monte Civetta)
13. קאנזיי (canazei)

קישורים חיצוניים
----------------

* 

* אתר האינטרנט הרשמי של דולומיטי סופרסקי (באיטלקית)

ויקישיתוף מדיה וקבצים בנושא **דולומיטי סופרסקי** בוויקישיתוף
* דולומיטי סופרסקי
**החזית הפרוגרסיבית הלאומית** היא קואליציית מפלגות פוליטיות סורית שהוקמה ב-7 במרץ 1972, כתנועת התיקון בראשות הנשיא חאפז אל-אסד. בחזית ישנם 6 מפלגות תחת הנהגת מפלגת הבעת'. האמנה של הקואליציה קובעת שההנהגה המרכזית שלה מורכבת מיו"ר, תשעה חברים ממפלגת הבעת', ושני חברים מכל שאר המפלגות. המפלגות המרכיבות את החזית אינן מורשות לחפש תומכים בצבא או באגודות הסטודנטים. בדצמבר 2000 התיר פיקוד מפלגת הבעת' ל6 מפלגות הקואליציה לפתוח משרדים מחוזיים ולהוציא עיתונים בפומבי. 

מאז תחילת 2018 עמל הבעת' לשקם את מוסדותיו באזורים שהוחזקו בעבר על ידי המורדים תוך ביסוס נוכחותו בשטחים שבשליטת המשטר. מאמצים אלה באו לידי ביטוי כאשר המפלגה ביססה מחדש את שליטתה החברתית והפוליטית באמצעות בחירות מקומיות שנערכו בספטמבר 2018, הראשונות מאז 2011. הבחירות, שהבעת' סייע לארגן, שימשו כמנגנון לתגמול נאמני הבעת' באמצעות קידומם לעמדות כוח והבטחת עלייתה של המפלגה בשלטון המקומי. רשימות הבעת' רצו ללא התנגדות בחלק מהיישובים ואילו באחרים שליטתו של הבעת' בהרכבת רשימות אלקטורליות אפשרה לו לצמצם את השפעתן הפוטנציאלית של מפלגות אחרות בתוך החזית הלאומית הפרוגרסיבית. הדבר הבטיח כי מועמדי הבעת' יזכו ליתרון משמעותי, צעד שעורר את זעמה של המפלגה הסוציאלית הלאומית הסורית והניע אותה להסיר את מועמדיה בחומס ובסוידה מרשימת החזית הפרוגרסיבית. 

בבחירות הכלליות לפרלמנט ביולי 2020 ביסס הבעת' עוד יותר את כוחו הפוליטי. בעוד שניצחון המפלגה בבחירות והדומיננטיות שלה בפרלמנט היו צפויים, המידה שבה הבעת' יבטיח את חלקו במושבים בגוף המחוקק של סוריה לא הייתה כזו. לאחר שדחה את הבחירות מספר פעמים לפני שהחליט על התאריך ביולי, תמרונים פוליטיים של משטר אסד הצביעו על כך שהבעת' נחוש לחתור תחת כל מועמד עולה של החזית שהוא רואה בו איום. עד תחילת 2020 צמצם הבעת' שני פלגים של המפלגה הסוציאלית הלאומית הסורית, סיעת האינתיפאדה בעלת התפיסה הרפורמיסטית וסיעת אמנה הנתמכת על ידי ראמי מח'לוף, אך אפשר לפעילות סיעת מרכז, שבסיסה בביירות, להימשך ללא הפוגה בשדה הקרב ובפרלמנט, שם החזיקה בשבעה מושבים. בסופו של דבר הוציא הבעת' מספר רב של חברי המפלגה הסוציאלית הלאומית הסורית מרשימות הבחירות של החזית הפרוגרסיבית; רק שלושה מושבים הבטיחו את מושביהם בפרלמנט החדש ביולי 2020. התוצאות הרשמיות הראו כי החזית הפרוגרסיבית זכתה ב-177 מתוך 250 מושבי הפרלמנט; מתוך 177 המושבים, לפחות 160 היו חברי מפלגת הבעת', מה שהגדיל את חלקה הכולל. תוצאות הבחירות סיפקו אזהרה לחברי מפלגת הבעת' לשעבר ולתומכי ממשלה חוצת עדתיות, שפנו יותר ויותר למפלגות אחרות התומכות במשטר.

קישורים חיצוניים
----------------

* 

* אתר האינטרנט הרשמי של החזית הפרוגרסיבית הלאומית
* אנציקלופדיה
* קרן קרנגי לשלום בינלאומי

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n80080694
* SUDOC: 087994615
* VIAF: 145414675
* WorldCat: lccn-n80080694

 |
**אדווין קרל ג'ונסון** (באנגלית: **Edwin Carl Johnson**‏; 1 בינואר 1884 – 30 במאי 1970) היה פוליטיקאי אמריקאי, שכיהן כחבר הסנאט של ארצות הברית מטעם מדינת קולורדו. נוסף על כך, היה ג'ונסון מושל קולורדו: פעם ראשונה טרם כהונתו בסנאט, ובפעם השנייה כיהן אחרי תום כהונתו בקונגרס של ארצות הברית.

ביוגרפיה
--------

אדווין קרל ג'ונסון נולד בעיר סקנדיה, השוכנת במחוז ריפבליק שבצפון קנזס. בילדותו עבר עם משפחתו ללינקולן שבנברסקה. ג'ונסון למד בבית הספר התיכון של לינקולן אצל ויליאם ג'נינגס ברייאן, שהיה שם מורה מחליף. לאחר סיום לימודיו ב-1903, הגשים ג'ונסון את חלומו להיות איש מסילות הברזל, ואחרי תפקידים רבים שמילא היה מסדיר תנועת הרכבות בכפר פאירמונט שבמחוז פילמור בדרום מזרח נברסקה. ב-1909 ג'ונסון חלה בשחפת והומלץ לו לעבור לקולורדו, שם האמין שהאקלים יטיב עם מצבו הרפואי.

החל מ-1923 שירת ג'ונסון בבית הנבחרים של קולורדו במשך ארבע קדנציות ובשנים 1931–1933 היה סגן מושל קולורדו. במשך 18 שנה היה ג'ונסון אחד משני נציגיה של קולורדו בסנאט של ארצות הברית, במהלכן היה מבקר ידוע של מדיניות הניו דיל שהנהיג נשיא ארצות הברית פרנקלין דלאנו רוזוולט. ג'ונסון כיהן כמושל קולורדו ה-26 וה-34 מינואר 1933 עד ינואר 1937 בתקופת הכהונה הראשונה, ובתקופת הכהונה השנייה כיהן בשנים 1955–1957. במהלך כהונתו כמושל התמודד עם הקשיים איתם התמודדו אזרחי קולורדו בעקבות השפל הגדול. הוא קבע את סדר היום הרפורמי שלו וארגן מחדש את ממשלת המדינה. תוכניותיו כללו בניית כבישים בגובה 20 מיליון דולר אמריקני, רפורמה במערך השירות האזרחי, הפחתת מסים ושמירה על איזון תקציבי.

ג'ונסון נודע בעיקר בגלל נאומו במליאת הסנאט בו מתח ביקורת על הרומן מחוץ לנישואים של שחקנית הקולנוע אינגריד ברגמן, שבאותה תקופה הייתה נשואה לפטר לינדסטרום וניהלה במקביל רומן עם הבמאי האיטלקי רוברטו רוסליני. נאומו של ג'ונסון הכה גלים וכתוצאה ממנו נאלצה ברגמן להתגורר באירופה במשך כמה שנים עד לשובה להוליווד בשביל הסרט "אנטסטסיה". ב-1972 הביע הסנאטור צ'ארלס פרסי מאילינוי התנצלות בשם הקונגרס של ארצות הברית על ההתקפה שנערכה על ברגמן 22 שנים קודם לכן קודם לכן.

בשנים 1947–1955 היה ג'ונסון נשיא "הליגה המערבית", שאיגדה בתוכו מספר ליגות בייסבול זניחות ממערב ארצות הברית. הוא היה גורם מרכזי בבניית האצטדיון "היי מייל", וב-1968 נכנס אל היכל התהילה של הספורט בקולורדו. הוא נפטר בדנוור, בן 86 במותו. ג'ונסון נטמן במוזוליאום פיירמונט שבבית העלמין בדנוור.

קישורים חיצוניים
----------------

ויקישיתוף מדיה וקבצים בנושא **אדווין ג'ונסון** בוויקישיתוף
* אדווין ג'ונסון באתר המדריך הביוגרפי של הקונגרס של ארצות הברית (באנגלית)

הערות שוליים
------------

1. ↑  ביוגרפיה באתר אגודת המושלים הלאומית (באנגלית)
2. ↑  EDWIN C. JOHNSON, EX‐SENATOR, DEAD, באתר הניו יורק טיימס, 31 במאי 1970 (באנגלית)
3. ↑  אדווין קרל ג'ונסון, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 1201163463
* LCCN: no2011132129
* NARA: 16874725
* SNAC: w66d7ffp
* US Congress: J000127
* VIAF: 175304578
* WorldCat: lccn-no2011132129

 |
**טייסת המסוקים הראשונה של חיל הנחתים** (באנגלית: **Marine Helicopter Squadron One** ידועה גם: **HMX-1**) היא טייסת מסוקים תחת חיל הנחתים של ארצות הברית האחראית על ההובלה בטיסות אוויריות קצרות של נשיא ארצות הברית, סגן הנשיא, חברי ממשלה, ובכירים אחרים.

בסיס האם של הטייסת נמצא בבסיס חיל הנחתים בקוונטיקו, בווירג'יניה. בנוסף לטייסת בסיסי משנה נוספים בבסיס אנאקוסטיה-בולינג בסמוך לוושינגטון הבירה ובבסיס אנדרוז במרילנד.

הטייסת מפעילה את צי המסוקים הנשיאותיים כאשר הוא מורכב ממסוקים מדגם : VH-60N סי-קינג, VH-3D *Sea King.* בנוסף הטייסת מפעילה גם מסוקים מדגם V-22 בל בואינג מיועדים לתובלת פמליית הנשיא במסעותיו.

בשעה שנשיא ארצות הברית נמצא על סיפון אחד המסוקים אות הקריאה של המסוק מכונה מארין 1, כאשר כלי טיס של חיל הנחתים מטיס את סגן נשיא ארצות הברית, הוא מכונה מארין 2.

גלריה
-----

* מסוק מארין 1 מדגם VH-60N Whitehawk, טס מעל נהר הפוטומק בוושינגטון הבירה,מסוק מארין 1 מדגם VH-60N Whitehawk, טס מעל נהר הפוטומק בוושינגטון הבירה,
* מסוק V-22 המספק תובלה לוגיסטית לפמליית הנשיאמסוק V-22 המספק תובלה לוגיסטית לפמליית הנשיא
* מסוק מארין 1 מדגם סיקורסקי VH-3D המשמש לרוב את הנשיא בנסיעותיו הקצרותמסוק מארין 1 מדגם סיקורסקי VH-3D המשמש לרוב את הנשיא בנסיעותיו הקצרות
* צי מסוקי מארין 1צי מסוקי מארין 1
* מסוק מארין 1 בעת נחיתה במדשאה הדרומית של הבית הלבןמסוק מארין 1 בעת נחיתה במדשאה הדרומית של הבית הלבן
* הבית הלבן מתוך תא הטייס של מארין 1הבית הלבן מתוך תא הטייס של מארין 1
* מסוק מארין 1 בביקורו של הנשיא דונלד טראמפ באירוע פתיחת העצרת הכללית של האו"ם בניו יורקמסוק מארין 1 בביקורו של הנשיא דונלד טראמפ באירוע פתיחת העצרת הכללית של האו"ם בניו יורק

ראו גם
------

* כנף תובלה 89 שיל חיל האוויר של ארצות הברית
* המכונית הנשיאותית (ארצות הברית)

קישורים חיצוניים
----------------

ויקישיתוף מדיה וקבצים בנושא **טייסת המסוקים הראשונה של חיל הנחתים** בוויקישיתוף

הערות שוליים
------------

1. 1 2  Marine Helicopter Squadron One (HMX-1) VH-3D, VH-60N, V-22, Squadron Posters (באנגלית אמריקאית)
**מישל קפאנדו** (בצרפתית: **Michel Kafando**, נולד ב-18 באוגוסט 1942 בוואגאדוגו) הוא דיפלומט ופוליטיקאי בורקינאי, כיהן כנשיא זמני של בורקינה פאסו ב-21 בנובמבר 2014 - 29 בדצמבר 2015. נכנס לתפקידו בעקבות ההתקוממות שהביאה להדחת הנשיא בלז קמפאורה ששלט במדינה למשך 27 שנה ובעקבות הסכם בין הצבא למפלגות הפוליטיות וקבוצות אזרחיות בנוגע להקמת ממשל מעבר עד לבחירות החדשות ב-2015.

ביוגרפיה
--------

### צעירות ולימודים

מישל קפאנדו נולד בשנת 1942 בוואגאדוגו. הוא לימודי תיכון במכללת ז'אן בטיסט בעיר הולדתו. אחר למד בבירת סנגל, דקר ובז'נבה.
בשנת 1969 סיים תואר ראשון במשפטים באוניברסיטת בורדו בצרפת, אחר כך עשה עד שנת 1972 לימודי מדעי מדינה בפריז. בשנת 1990 סיים עבודת דוקטורט במדעי המדינה באוניברסיטת פריז 1 -סורבון
בנושא:"מדינות מועצת ההסכמה - בנין, בורקינה פאסו, קוט ד'יוואר, ניז'ר, טוגו ומדינות הגוש המזרחי:מעוניות אידיאולודית לפתיחות דיפלומטית, 1990-1960".

### קריירה דיפלומטית ופוליטית

קפאנדו מילא תפקידים שונים בשירות החוץ של מדינתו. בשנים 1981–1982 נציג ארצו (אז וולטה עילית) בארגון האומות המאוחדות וגם השגריר בקובה. בשנים 1980-1977 ושוב ב-1983-1982 כיהן כשר החוץ בימי נשיאותו של ז'אן-בטיסט ודראוגו. בשנים 1998–2011, בימי שלטונו של בלז קמפאורה, ייצג שוב את מדינתו באו"ם.
הוא פרש לגמלאות בשנת 2011 ועסק בייעוץ ובגידול עופות בפרבר של עיר הבירה.
מישל קפאנדו נשוי ואב לשני ילדים.

### נשיא זמני של בורקינה פאסו

בעקבות ההתקוממות משנת 2014 הודח ב-31 באוקטובר 2014 הנשיא בלז קמפאורה השלטון נתפס על ידי הצבא. האיחוד האפריקאי דרש שתוך שבועיים השלטון יימסר לאזרחים. בהתאם להסכם בין הצבא לכוחות הפוליטיים וקבוצות אזרחיות במדינה, אומצה ב-13 בנובמבר 2014 אמנת מעבר. ב-21 בנובמבר העביר לטננט קולונל יאקובה איזאק זידה את סמכויות ראש המדינה לנשיא הזמני שנבחר על ידי ועדה, מישל קפאנדו. זידה התמנה על ידי קפאנדו לראש ממשלה והרכיב ממשלה זמנית עד לבחירות. ביולי 2015 החליט הנשיא לקחת מזידה את סמכויות שר הביטחון ולהשאירו בתפקיד ראש הממשלה בלבד.
ב-16 בספטמבר 2015, יומיים אחרי שהוועדה לפיוס לאומי ורפורמות המליצה על פירוק המשמר הנשיאותי המיוחד ("הרגימנט לביטחון נשיאותי" RSP), חברים ביחידה זו עצרו את הנשיא קפאנדו ואת ראש הממשלה זידה בעת ישיבת הממשלה. ההפיכה הצבאית שאורגנה ככל הנראה על ידי קצינים שתמכו בעבר בשלטונו של בלז קומפאורה הקימה "מועצה לאומית לדמוקרטיה" בראשות הגנרל בדימוס ז'ילבר דיאנדרה, מפקד לשעבר של RSP ויד ימינו של הנשיא לשעבר קומפאורה. ב-18 בספטמבר 2015 ה"מועצה" הורתה לשחרר את מישל קפאנדו ממעצר. כעבור מספר זמני הוחזרו לו ולזידה מפתחי השלטון.

קישורים חיצוניים
----------------

ויקישיתוף מדיה וקבצים בנושא **מישל קפאנדו** בוויקישיתוף
* מינויו כשגריר באו"ם ב-1998, science blog (באנגלית)
* מינויו לנשיא זמני - בכתבה באתר Burkina 24 ,כולל נאומו אחרי המינוי Abdou Zoure 17.11.2014 (בצרפתית)
* באתר רדיו פראנס אנטרנסיונאל (בצרפתית)
* בוקרינה פאסו מאמצת אמנת מעבר, באתר "קואסי" 16 בנובמבר 2014

(בצרפתית)

* חדשות הסוכנות AFP באתר yahoo
יו רודמן
אדמירל **יו רודמן** KCB (באנגלית: **Hugh Rodman**;‏ 6 בינואר 1859 – 7 ביוני 1940) היה קצין בכיר בצי ארצות הברית ששירת במהלך מלחמת ארצות הברית–ספרד ומלחמת העולם הראשונה, ומאוחר יותר שירת כמפקד העליון של צי האוקיינוס השקט של ארצות הברית מ-1919 ועד 1921.

ביוגרפיה
--------

רודמן נולד ב-6 בינואר 1859 בפרנקפורט, קנטקי, וסיים את לימודיו באקדמיה הימית ב-1880. הוא שירת בספינות **יאנטיק**, **ואצ'וסט**, **הארטפורד** ו**אסקס**, וסיורים במשרד ההידרוגרפי ובמצפה הכוכבים הימי של ארצות הברית, הובילו ב-1891 לארבע שנות סקר לאורך חופי אלסקה וקולומביה הבריטית.

במהלך מלחמת ארצות הברית–ספרד, הוא שירת בסיירת המשוריינת **ראלי** וזכה לשבחים על התנהלותו המצטיינת בקרב מפרץ מנילה. בשנת 1899, הוא השתתף במחקרים מדעיים באוקיינוס השקט בניהולו של אלכסנדר אגסיס. בשנת 1900, הוא חזר לאלסקה לעבודת מחקר על הדיג שלה. מ-1901 עד 1904 פיקד על הסלופ **אירוקויס** במימי הוואי. לאחר מכן שירת בתחנה האסייתית, הוא שירת בסיירות **ניו אורלינס** ו**סינסינטי**, ואוניית המערכה **ויסקונסין** ובשנת 1905 פיקד על סירת התותחים **אלקאנו** על סיירת נהר היאנגצה.

מ-1907 עד 1909, הוא למד במכללת המלחמה של הצי ושימש כמפקח מגדלור, מחוז ימי 6. ב-1909 הוא חזר למזרח הרחוק כדי לשרת כקפטן המעגן, קאוויט, איי הפיליפינים, וכמפקד של הסיירת המוגנת **קליבלנד**. כקפטן תחנת הצי באיי מרשל, בשנת 1911, הוא קיבל את הפיקוד על אוניית המערכה **קונטיקט**, אוניית הדגל, הצי האטלנטי, בשנת 1912, ועל אוניית המערכה **דלאוור** בשנת 1913. לאחר מכן הוא מונה בשנת 1914 כמפקח ימי של תעלת פנמה, וב-1915 הוא מונה למפקד אוניית המערכה **ניו יורק**. במהלך שנת 1916 כיהן בוועד הכללי.

רודמן, שהועלה לדרגת אדמירל משנה בשנת 1917, שירת כמפקד פלגת אוניות המערכה התשיעית, הצי האטלנטי, בספינת הדגל שלו, ניו יורק. הוא הצטווה להפליג למימי אירופה בסוף השנה, הפלגה שלו הצטרפה לצי הגדול הבריטי בסקפה פלו והפכה לשייטת אוניות המערכה השישית, הצי הגדול הבריטי, בפיקודו של אדמירל סר דייוויד ביטי. במשך שארית מלחמת העולם הראשונה פיקד אדמירל רודמן על הפלגה שלו בפעולות בים הצפוני. עבור שירות זה, הוא מונה כאביר מפקד מסדר האמבט על ידי המלך ג'ורג' החמישי וזכה במדליית השירות המצוין של הצי.

הוא חזר לארצות הברית לאחר שביתת הנשק, ושירת בצי האטלנטי עד יולי 1919, כאשר הפך למפקד העליון של צי האוקיינוס השקט. לאחר שסיים את תפקידו ב-1921, הוא שירת כמפקד, מחוז הצי החמישי, בין השנים 1921 ל-1922, תוך שהוא נשלח פעם אחת לשליחות בפרו כשליח יוצא דופן. במהלך 1922–1923 היה חבר בכיר בוועדה לגיבוש מדיניות מנהלית לכל תחנות החוף ובהגיעו לגיל 64, פרש מהצי.

לאחר פרישתו, הוא המשיך לשרת את ארצות הברית ואת הצי במשימות שונות שכללו בקיץ 1923 את הליווי של הנשיא וורן הארדינג בביקורו הכושל באלסקה. בשנת 1937, הוא ייצג את הצי האמריקני בטקסי ההכתרה של המלך ג'ורג' השישי בלונדון.

אדמירל רודמן מת ב-7 ביוני 1940 בבת'סדה, מרילנד ונקבר בבית הקברות הלאומי ארלינגטון.

קישורים חיצוניים
----------------

ויקישיתוף מדיה וקבצים בנושא **יו רודמן** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 1054102155
* ISNI: 0000 0000 3100 7118
* LCCN: n94077220
* NARA: 10576004
* SNAC: w6cg0b97
* VIAF: 36148465
* WorldCat: lccn-n94077220

 |
אין לבלבל עם אין לבלבל ערך זה עם הערך "משה ברעם".

**משה בר-עם** (נולד ב-1960) הוא משפטן ישראלי, המכהן כשופט בית המשפט המחוזי בירושלים מאז אוגוסט 2012. בר-עם נמנה בין חברי המותב במשפט נתניהו, לצד רבקה פרידמן-פלדמן ועודד שחם.

ביוגרפיה
--------

בר-עם נולד בישראל בשנת 1960. ב-1978 השלים את לימודיו התיכוניים בבית הספר התיכון ע"ש דנמרק השוכן בשכונת גוננים שבירושלים. לאחר מכן התגייס לצה"ל, שם שירת עד 1982 כקצין. לאחר תום שירותו הצבאי, ב-1990, בר-עם קיבל תואר ראשון במשפטים מהאוניברסיטה העברית בירושלים, ובנובמבר 1991 הוסמך לעורך דין.

בשנים 1991–1994 עבד כעו"ד שכיר, ואז בין השנים 1994 עד 1998 החל לעבוד כעורך דין עצמאי. במהלך תקופה זו נסע בר-עם לארצות הברית ללימודי מנהל ציבורי באוניברסיטת קלארק (אנ') השוכנת בווסטר שבמסצ'וסטס. באוגוסט 1998 נבחר לכהונה כרשם בית משפט השלום בבאר שבע, וכעבור שנתיים — באוגוסט 2000 — החל לכהן כשופט בית משפט השלום במחוז הדרום.

ב-2006 השלים בר-עם בהצטיינות לימודי תואר שני במשפטים באוניברסיטת חיפה. בחודש מאי 2011 מונה בר-עם לכהונת שופט בפועל ורשם בית המשפט המחוזי ירושלים. כשופט, עסק מעט בתיקי שחיתות או בתיקים כלכליים, אך נחשב מומחה בתיקים פליליים של פשיעה חמורה, כשהבולט בהם הוא פרשת רצח נועה אייל במהלכה הורשע דניאל נחמני 21 שנים לאחר המקרה. באותה שנה דן בר-עם בתביעת הדיבה על סך 3.5 מיליון השקלים שהגישו בנימין ושרה נתניהו נגד חדשות עשר והעיתונאי רביב דרוקר, עקב תחקיר "ביבי טורס".

באוגוסט 2012 מונה לשופט בבית המשפט המחוזי בירושלים. בפברואר 2020 נבחר לאחד משלושת השופטים שידונו במשפטו של ראש ממשלת ישראל בנימין נתניהו והנאשמים האחרים, נוני מוזס ושאול אלוביץ'.

קישורים חיצוניים
----------------

* משה בר-עם, באתר הרשות השופטת
* שלמה פיוטרקובסקי, ‏הרכב השופטים נקבע והוא לא טוב לנתניהו, בעיתון מקור ראשון, 12 בפברואר 2020
* מרדכי גילת | פרשנות, השופטים במשפט נתניהו: לא כוס התה של הנאשמים, באתר כאן – תאגיד השידור הישראלי, 12 בפברואר 2020

הערות שוליים
------------

1. ↑  תמר אלמוג וצח שפיצן, נקבע הרכב השופטים שידון בתיקי נתניהו, באתר כאן – תאגיד השידור הישראלי, 12 בפברואר 2020
2. ↑  יאיר אלטמן, פורסם הרכב השופטים במשפט ראש הממשלה בנימין נתניהו, באתר ישראל היום, 12 בפברואר 2020
3. ↑  משה בר-עם, באתר הרשות השופטת
4. ↑  ענת רואה ו-ynet, נקבע ההרכב שידון בתיקי נתניהו: השופטת מתיק אולמרט והשופט מתיק הנגבי, באתר כלכליסט, 12 בפברואר 2020
5. ↑  נטעאל בנדל, השופטים שידונו בתיקי נתניהו: רבקה פרידמן-פלדמן, משה בר-עם ועודד שחם, באתר הארץ, 12 בפברואר 2020
6. ↑  אבישי גרינצייג, ‏ההרכב נקבע: אלה השופטים שיכריעו בתיק של ראש הממשלה נתניהו, באתר גלובס, 12 בפברואר 2020
7. ↑  יובל יועז, ‏השופט עודד שחם מבימ"ש השלום בירושלים קודם למחוזי, באתר גלובס, 16 ביוני 2012
8. ↑  טובה צימוקי ויעל פרידסון, משפט נתניהו: 3 השופטים שידונו בתיקי ראש הממשלה, באתר ynet, 12 בפברואר 2020
**מנואל אמצ'סורה גואסו** (בספרדית: **Manuel Amechazurra Guazo**; ‏8 במרץ 1888 - 13 בפברואר 1965), לעיתים נקרא בשם **מנולו** (Manolo), היה כדורגלן ספרדי-פיליפיני ששיחק בראשית המאה ה-20 כבלם. אמצ'סורה שיחק במספר קבוצות ברחבי אנגליה וקטלוניה, כשהבולטת שבהן היא ברצלונה, שם שיחק בשתי קדנציות: בין 1906 ל-1908 ובין 1909 ל-1915.

קריירה
------

אמצ'סורה נולד בלה קרלוטה, נגרוס שבפיליפינים בפיליפינים לאב ממוצא בסקי ולאם ממוצא קנטברי. משפחתו והוא היגרו כשהיה בגיל צעיר לברצלונה, בירת קטלוניה שבספרד. בברצלונה החל לשחק כדורגל, כבלם, וב-1902 הצטרף לקבוצה המקומית אייריש. באייריש שיחק במשך 4 שנים, וב-1906 עבר לקבוצה הבכירה בעיר ובאזור, ברצלונה. ב-1907 הפך גם לחבר הנהלה במועדון, ושנה לאחר מכן עבר מברצלונה לאנגליה, שם שיחק במספר קבוצות לתקופות קצרות. כך הוא למד טכניקות וטקטיקות משחק מתקדמות, שכן הכדורגל באנגליה היה מפותח יותר מבספרד בתקופה זו. כששב לספרד ב-1909 הוא יישם את הידע שרכש במהלך נסיעתו. תחילה שיחק לפרק זמן קצר באירון שמחבל הבסקים, לפני שחזר לברצלונה.

אמצ'סורה עזר לברצלונה לזכות במספר רב של תארים בקדנציה השנייה שלו בקבוצה. בזירה המקומית, זכה עם הקבוצה 4 פעמים באליפות קטלוניה. ב-1910 נערכה המהדורה הראשונה של גביע הפירנאים, שהיה הטורניר הבינלאומי הראשון בעולם בכלל ובאירופה בפרט. אמצ'סורה זכה עם ברצלונה ב-4 המהדורות הראשונות של הטורניר, תוך שהוא פותח בכל משחקי הגמר, מ-1910 ועד 1913. הטורניר עצמו הופסק ב-1914 בשל פרוץ מלחמת העולם הראשונה. כמו כן, ב-1910 היה שותף לראשונה לזכייה בגביע הספרדי. הוא פתח בהרכב ברצלונה במשחק הגמר, בו ניצחה ברצלונה 3-2 את אספניול מדריד. ב-1912 וב-1913 סייע לקבוצתו לזכות בגביע פעמיים ברציפות, כשגם במשחקי גמר אלו הוא פתח בהרכב ואף שימש קפטן הקבוצה. בנוסף ב-1913 חלה באופן חמור והיה אף חשש לחייו, אך הוא הצליח להתאושש. 

אמצ'סורה נחשב לשחקן המקצועי הראשון בברצלונה, בתקופה בה הכדורגל היה עדיין חובבני. על אף התנגדותו של נשיא המועדון ז'ואן גאמפר, שילמו לו חלק ממנהלי המועדון כסף. על מנת להימנע מבעיות בכך שהמועדון מעסיק מקצוען, המשכורת הוצהרה כאילו הייתה עבור לימוד אנגלית. מספר חודשים לאחר מכן החלו שחקנים נוספים במועדון לקבל תשלום בדרכים מוסוות. במקביל לכך שהיה שחקן ברצלונה, השתתף אמצ'סורה במספר משחקים במדי נבחרת קטלוניה, בין 1910 ל-1912.

ב-1915 עזב את ברצלונה, כשלזכותו 137 הופעות במדיה, בהן כבש 20 פעמים. ב-1916 היה לתקופה קצרה שחקן-מאמן במנרסה, ובהמשך השנה שפט מספר משחקים בקטלוניה. לאחר מכן עזב את ספרד וחזר לארץ מולדתו, הפיליפינים. הוא שב לספרד רק כ-30 שנים לאחר מכן, ב-1946, לאחר מלחמת העולם השנייה. אמצ'סורה נפטר ב-13 בפברואר 1965 בברצלונה.

נסיעותיו הרבות באנגליה ובספרד הקנו לו את הכינוי "ההרפתקן".

תארים
-----

### ברצלונה

* אליפות קטלוניה (4): 1908/1909, 1909/1910, 1910/1911, 1912/1913
* הגביע הספרדי (3): 1909/1910, 1911/1912, 1912/1913
* גביע הפירנאים (4): 1910, 1911, 1912, 1913

קישורים חיצוניים
----------------

* El juego de Manolo Amechazurra no ha sido aún igualado,‏ Mundo Deportivo,‏ 30.10.1929, עמ' 3
* More Azkals and a national stadium,‏ The Philippine Star,‏ 30.4.2011
* Manuel Amechazurra, "El aventurero"‎‏, Fernando Arrechea y Eugen Scheinherr‏, CIHEFE‏, 1.4.2016
* Adios, a Manolo Amechazurra,‏ Mundo Deportivo,‏ 14.2.1965, עמ' 4

הערות שוליים
------------

1. ↑  הגביע הספרדי 1910 באתר RSSSF
2. ↑  הגביע הספרדי 1912 באתר RSSSF
3. ↑  הגביע הספרדי 1913 באתר RSSSF
**אלוסולפאז אלפא** (**elosulfase alfa**) הוא החומר הפעיל בתרופה **וימיזים** (**vimizim**) המשמשת לטיפול בתסמונת מורקיו(אנ') אשר נגרמת על ידי חוסר באנזים N-אצטילגלקטוזאמין-6-סולפטאז(אנ'). אלוסולפאז אלפא הוא גרסה סינתטית של אנזים זה.

התרופה וימיזים (אלוסולפאז אלפא) פותחה על ידי חברת ביומרין פרמסוטיקל אינק. (.BioMarin Pharmaceutical Inc). ואושרה לשימוש בארצות הברית על ידי מינהל המזון והתרופות האמריקאי (FDA), בשנת 2014.

התרופה משמשת כטיפול אנזימטי חלופי; מחקר קליני שנערך בשנת 2014, אישר כי התרופה הייתה יעילה בחולים צעירים עם תסמונת מורקיו סוג A‏.

מוקופוליסכרידוזיס מסוג IVA הנקראת גם תסמונת מורקיו, סוג A, היא מחלה מטבולית המשפיעה בעיקר על השלד. החומרה, גיל הופעת המחלה והתסמינים הקשורים אליה, שונים בין אדם לאדם. סימנים ותסמינים כוללים מגוון של ליקויים בשלד. חולים במחלה עלולים אף לסבול ממעורבות של מערכות איברים אחרות, כמו בעיות נשימה, או מחלת לב מסתמית.

טיפול עם וימיזים היה יעיל ביותר לגבי תסמינים נשימתיים, פעילויות של חיי היומיום וגדילה, כפי שאושר במאמר שפורסם בשנת 2015.

התרופה וימיזים מאושרת לשיווק בישראל, בצורת תרכיז להכנת תמיסה לאינפוזיה, ומיועדת לטיפול במוקופוליסכרידוזיס מסוג IVA (תסמונת מורקיו A, MPS IVA) בחולים בכל הגילאים. התרופה אינה נכללת בסל הבריאות.

קישורים חיצוניים
----------------

* הערך "וימיזים - Vimizim", באתר "ויקיתרופות"
* עלון לרופא באתר משרד הבריאות

הערות שוליים
------------

1. ↑  Hendriksz, C. et. al "Efficacy and safety of enzyme replacement therapy with BMN 110 (elosulfase alfa) for Morquio A syndrome (mucopolysaccharidosis IVA): a phase 3 randomised placebo-controlled study" Journal of Inherited Metabolic Disease. 37 (6): 979–990. doi:10.1007/s10545-014-9715-6.
2. ↑  Mucopolysaccharidosis type IVA
3. ↑  Hendriksz, C. et. al "Multi-domain impact of elosulfase alfa in Morquio A syndrome in the pivotal phase III trial" Molecular Genetics and Metabolism. 114 (2): 178–185. doi:10.1016/j.ymgme.2014.08.012. PMID 25284089.

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**מיתר שמש** (נולדה ב־24 ביולי 1990) היא שופטת כדורגל ישראלית בינלאומית, המשמשת כשופטת בליגה הלאומית וכן בליגת העל לנשים.

ביוגרפיה
--------

שמש נולדה וגדלה בגבעת אלה אשר בעמק יזרעאל. למדה בכפר הנוער ויצו נהלל במגמת מנהיגות וחינוך גופני. מגיל צעיר אהבה מאוד ספורט ובעיקר כדורגל ושיחקה בקבוצות שונות של בנים בצפון עד גיל 12. הקבוצה האחרונה בה שיחקה הייתה הפועל חיפה אך בגיל 13, כאשר לא ניתן היה עוד לשחק בקבוצת בנים ובנות כקבוצה מעורבת, נאלצה להפסיק להיות שחקנית פעילה. בגיל 16 עברה קורס שופטים ומאז משמשת כשופטת.

שימשה כשופטת רביעית במשחק הראשון בישראל בו שפטו ארבע שופטות משחק בין קבוצות בליגת העל.
־2020 עד היום שופטת בקביעות בליגה הלאומית וכן בליגת העל לנשים.
ב-2022 שפטה לראשונה בליגת העל במשחק מ.ס אשדוד מול עירוני קריית שמונה ובכך הפכה להיות האישה השנייה ששפטה משחק בליגה הבחירה.

שמש משרתת כקצינה בצה"ל. החלה דרכה בצבא כמדריכת כושר וביצעה מספר תפקידים בתחום הכושר הקרבי וכן תפקידי פיקוד מתקדמים בבית הספר לקצינים (בה"ד 1), שם הייתה מפקדת צוות ומפקדת פלוגה. נכון ל־2020 נמצאת בתפקיד קצינת כושר קרבי של חטיבת כפיר.

חיים אישיים והשכלה
------------------

שמש מתגוררת בחריש. בוגרת תואר ראשון בחינוך ותואר שני בחינוך וניהול ספורט ומאורסת לדוגמנית חנה סירוצקי.

קישורים חיצוניים
----------------

* מיתר שמש, ברשת החברתית אינסטגרם
* דף שופטת, באתר ההתאחדות לכדורגל בישראל
* מיכל גרונדלנד, ‏ארבע שופטות בדרך לעשות היסטוריה, באתר ONE‏, 9 בנובמבר 2008
* אתר למנויים בלבד איילת שני, "אסור להראות חוסר ביטחון": שיחה עם שופטת הכדורגל הבכירה בארץ, באתר הארץ, 10 ביולי 2019
* מיקי שורץ, תופסת פיקוד: מיתר שמש היא התגלית של הלאומית, באתר ynet, 29 בדצמבר 2019
* אתר למנויים בלבד ליאור אוחנה, גולסטארית, באתר "ידיעות אחרונות", 7 ביולי 2020
* מוטי פשכצקי, ‏הצד הנשי של הכדורגל בישראל, באתר ערוץ הספורט, 8 במרץ 2020
* אחת על אחת – פרק 18 עם מיתר שמש ונופר סקורקה - אשרת עיני בפודקסט "בכל יום נתון", 26 באוגוסט 2020

הערות שוליים
------------

1. ↑  דורון בן דור, ‏לראשונה: 4 שופטות במשחק של קבוצות ליגת העל, באתר ONE‏, 6 בנובמבר 2008
2. ↑  דורון בן דור, ‏צפו בשופטות מתכוננות לרגע ההיסטורי, באתר ONE‏, 12 בנובמבר 2008
3. ↑  היכנס/י לפייסבוק, באתר Facebook
פירוש נוסף ערך זה עוסק בפסל מאת נתן רפפורט. אם התכוונתם לקשר בין אחים, ראו אח (בן משפחה).
פסל "אחוות אחים" בתל השומר
הפסל בחזית בניין קריית מד"א ברמלה
הפסל **אחוות אחים** של הפסל נתן רפפורט, היה מוצב בחזית בנין מרכז שירותי הדם של מגן דוד אדום בשטח בית החולים על שם שיבא בתל השומר. הפסל הוצב במאי 1987.
בשנת 2022 הועבר הפסל למקומו החדש בבניין שירותי הדם החדש, בקריית מד"א ברמלה.

הפסל מתאר שני גברים הנופלים איש על צוארו של חברו ולרגליהם שתי אלומות קשורות של שיבולי חיטה.

הפסל מבוסס על אגדה על שני אחים שעיבדו חלקת שדה שקבלו בירושה מאביהם. אחד היה רווק והשני נשוי ואב לילדים. האחים היו מחלקים את החיטה שקצרו לשתי ערימות שוות של אלומות. יום אחד חשב הרווק - לי אין משפחה ואין לי צורך בכל החיטה הזאת אחי לעומת זאת מטופל במשפחה וזקוק ליותר. באמצע הלילה קם הרווק, לקח אלומת שיבולים והניח אותה בערימה של אחיו.

באתו לילה חשב האח הנשוי - לי יש משפחה ואם אזדקן יהיה מי שיתמוך בי. אחי לעומת זאת הוא רווק ויהיה זקוק ליותר. הוא קם בלילה והעביר אלומת חיטה לערימה של אחיו.

בבוקר הופתעו האחים לראות שמספר האלומות שלהם לא פחת וכן בלילה השני והשלישי. בלילה הרביעי נפגשו שניהם באמצע השדה כשהאלומות בידיהם ואז הבינו הכל ונפלו איש על צוואר אחיו. במקום שהם נפגשו נבנה בית המקדש - סמל לאחווה.

זה היה הפסל האחרון שרפפורט יצר. הוא נפטר בארצות הברית שלושה שבועות לאחר שהפסל הוצב בתל השומר. ארונו הוטס והוצב ברחבת הפסל ושם נשאו הספדים לזכרו בטרם יצא מסע ההלוויה לפתח תקווה, שם נקבר.

לקריאה נוספת
------------

ורד טוהר, "של מי הסיפור הזה? הבניית אתוס לאומי באמצעות סיפור עממי במקראות ללימוד עברית", הד האולפן החדש 103 (תשע"ה), עמ' 120 – 129.

קישורים חיצוניים
----------------

* אגדת האחים(הקישור אינו פעיל)

הערות שוליים
------------

1. ↑  מיכאל פדידה - אגדת האחים ומקום המקדש
2. ↑  אלכסנדר שייבר, אגדה על מקום בית-המקדש בירושלים, **ירושלים - מחקרי ארץ ישראל**, מוסד הרב קוק, תשי"ג, עמ' 291-299
המזכיר הכללי של המפלגה, מוסטפא כוואכביאן
**מפלגת הדמוקרטיה** (בפרסית: **حزب مردم‌سالاری***)* היא מפלגה רפורמיסטית באיראן, שהוקמה על ידי פעילים איראנים, שרצו לשמר את מורשתו של נשיא איראן לשעבר, מוחמד ח'אתמי. למפלגה נציג אחד במג'לס וארבעה נציגים ברשויות המקומיות (2 באספהאן, אחד בשיראז ואחד בתבריז).

בראשיתה, הוקמה המפלגה על ידי סטודנטים באוניברסיטאות בפרוביציה סמנאן, שרצו למסד מפלגה רפורמיסטית שתפעל ברמה הארצית, המחוזית והמוניציפלית ברחבי המדינה. למפלגה יש עיתון בשם "מרדום-סאלארי" ("דמוקרטיה").

אידאולוגיה
----------

על פי המניפסט של מפלגת הדמוקרטיה, המהפכה האיראנית הצליחה משום שהייתה עממית. למפלגה יש ארבע אמונות עיקריות:

1. אמונה באסלאם כדת השלמה ביותר בעולם.
2. אמונה בחוקת הרפובליקה האסלאמית של איראן כיסוד הסדר החברתי.
3. אמונה בערכיו של רוחאללה ח'ומייני ובעקרון שלטון חכם ההלכה האיסלאמי כציר המשותף המאחד את כל הפעילות הפוליטית.
4. האמונה בריבונות העם, וכי ריבונות זו אינה סותרת את ריבונותו של אלוהים.

מטרות
-----

במניפסט המפלגה מפורטות אחת עשרה מטרות:

1. הגנה על ערכי המהפכה האיסלאמית מ-1979 וערכיה.
2. הגברת המודעות הציבורית בכל הנוגע למימוש כלל ענייני הציבור בהתאם לתבונה.
3. השתתפות המונית של העם האיראני בניהול כלל ענייניו.
4. שלטון החוק כולל.
5. פיתוח בר-קיימא של המדינה בכל התחומים.
6. הבטחת חירות וחירות מדינית וחברתית לעם כולו.
7. חיזוק הצדק והתנגדות לאפליה בכל שכבות החברה.
8. איסוף וארגון כוחות לקראת פיתוח החברה האזרחית האסלאמית.
9. הבטחת האחדות האסלאמית וחיזוק הקונצנזוס הלאומי.
10. שמירה על עצמאותה ושלמותה הטריטוריאלית של איראן.
11. הרחבת היחסים הבינלאומיים הצודקים המבוססים על שלושת העקרונות של כבוד, חוכמה וכדאיות.

שינויים מוצעים לחוק הבחירות האיראני
-----------------------------------

בשנת 2019 הוביל המזכיר הכללי מוסטפא קווקביאן מאבק במטרה לשנות את שיטת הבחירות במדינה. לפיו, שיטת הבחירות הנוכחית אינה אחראית מספיק, מכיוון שקשה לקבוע את עמדתו הפוליטית של המועמד. המפלגה טוענת כי הפוליטיקה האיראנית הקיימת מורכבת מסיעות פוליטיות רבות שרופפות ואינן יציבות. כפתרון אפשרי, מפלגת הדמוקרטיה ניסתה לשנות את שיטת הבחירות ולהחליף את בחירת המועמדים הבודדים בבחירת מפלגות. מפלגת הדמוקרטיה טוענת שמערכת זו תאפשר לבוחרים להצביע למצע פוליטי מסוים המחייב את הפוליטיקאים. בסופו של דבר הניסיון לשנות את שיטת הבחירות נכשל.

תמיכה בזכותן של נשים להיבחר לנשיאות
-----------------------------------

במהלך טקס האזכרה לעזאם טלגאני, פוליטיקאית איראנית בולטת שהתמודדה לנשיאות, אמר קווקביאן, כי "מועצת שומרי החוקה מעולם לא ביטלה ולא אישרה באופן רשמי את זכותה של אישה להיות נשיאת איראן." קוואקביאן חזר והדגיש כי השימוש של חוקת איראן במילה "רג'ול" כולל לעיתים קרובות את שני המינים בקריאת הקוראן. לפי הפרשנות המפלגתית תרגום המילה הוא "אישיות", ולא "אדם". בנוסף על כך, הוא הצהיר שאישה כמו עזאם טלגאני בהחלט יכולה להיחשב כ"אישיות פוליטית", וקרא למועצת שומרי החוקה להבהיר את הפרשנות החוקתית הרשמית שלה.

הערות שוליים
------------

1. 1 2 3 4  "در باره ما".
2. 1 2  "خانه احزاب به رای دیوان عدالت درباره تجمعات اعتراض کند".
3. 1 2  "مجلس باید قانون جامع انتخابات ابعاد واژه "رجل سیاسی" را به طور دقیق مشخص کند".
**אלירן סיימון** (נולד ב-2 בספטמבר 1988) הוא כדורגלן ישראלי המשחק בעמדת הבלם והקשר האחורי.

קריירה
------

אלירן סיימון הוא בנו של גדעון סיימון, כדורגלן עבר ששיחק בהפועל כפר סבא. סיימון התחיל את הקריירה שלו במחלקת הנוער של הפועל כפר סבא. ב-5 במאי 2007 ערך את הופעת הבכורה שלו בקבוצה הבוגרת בהפסד 2-0 למ.ס. אשדוד. לאחר שבעונת 2007/2008 ירדה כפר סבא לליגה הלאומית ועזבו אותה מספר שחקנים, הפך סיימון לשחקן הרכב במועדון. בקיץ 2012 חתם בהפועל ראשון לציון לעונה אחת בה כבש 2 שערים ב-21 הופעות.

בקיץ 2013 חזר לכפר סבא שירדה לליגה א'. סיימון היה שותף לחזרה של המועדון לליגה הלאומית ושנה לאחר מכן לליגת העל כאשר סיימון כבש את השער השני במשחק העלייה של הקבוצה בו ניצחה 1-3 את הפועל רמת-גן גבעתיים. במהלך משחק הליגה נגד הפועל תל אביב שנערך ב-19 במרץ 2016 נקלעה כפר סבא לפיגור 3-0 עוד לפני הירידה להפסקה, לכן מאמן הקבוצה שרון מימר החליט להחליף את סיימון כבר בדקה ה-34. סיימון שלא אהב את החילוף לא לחץ את ידו של מימר וניתק קשר עם אנשי המועדון. לאחר כשבוע סיימון התנצל, אך אנשי המועדון החליטו לשחרר אותו.

ב-19 ביוני 2016 סיימון חזר להפועל ראשון לציון כאשר חתם לעונה אחת.

ב-28 באוגוסט 2019 חזר להפועל כפר סבא, שעלתה בתום עונת 2018/2019 לליגת העל.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway

הערות שוליים
------------

1. ↑  גל ברקן, ‏סיימון שוחרר מכפ"ס: להאשמות אין קשר למציאות, באתר ONE‏, 5 באפריל 2016
2. ↑  מערכת ONE, ‏אלירן סיימון חתם לעונה בהפועל ראשון לציון, באתר ONE‏, 19 ביוני 2016
3. ↑  גיל לוין, ‏חזר הביתה: אלירן סיימון חתם בהפועל כפר סבא, באתר ערוץ הספורט, 28 באוגוסט 2019